b'\n_START_ARTICLE_\nJosip Brandl\n_START_SECTION_\n\xc5\xbdivljenje\n_START_PARAGRAPH_\nJosef Brandl se je rodil v Eisendorfu, ki le\xc5\xbei pribli\xc5\xbeno tri kilometre ju\xc5\xbeno od Grafinga pri M\xc3\xbcnchnu. Od 17. februarja 1878 do 7. januarja 1882 se je u\xc4\x8dil orglarske obrti pri priznanem mojstru Jakobu M\xc3\xbcllerju v bavarskem Rosenheimu. Po zaklju\xc4\x8denem izobra\xc5\xbeevanju je tri leta delal pri njemu kot pomo\xc4\x8dnik. Naslednja leta je pre\xc5\xbeivel kot \xc2\xbbpotujo\xc4\x8di obrtnik\xc2\xab\xc2\xa0in najprej delal pri \xc5\xa1e enem priznanem orglarskem mojstru, Mathiasu Burkardu v Heidelbergu, zatem pa v znani orglarski delavnici bratov Mayer (nem\xc5\xa1ko Gebr\xc3\xbcder Mayer) v Feldkirchu na Predarlskem ter nato pri Antonu Behmannu v Schwarzachu, pravtako na Predarlskem._NEWLINE_Po opravljenem mojstrskem izpitu je za\xc4\x8dasno delal pri Ludwigu Edenhoferju v bavarskem Regnu, nakar se je septembra 1893 naselil v Mariboru, kjer je ustanovil sodobno podjetje za izdelavo orgel Josef Brandls Orgelbau-Anstalt._NEWLINE_Z dovr\xc5\xa1enimi popravili in adaptacijami starej\xc5\xa1ih orgel je kmalu prepri\xc4\x8dal \xc5\xa1kofijski ordinariat, zaradi \xc4\x8desar je bilo njegovo podjetje \xc5\xbee od vsega za\xc4\x8detka zelo uspe\xc5\xa1no. V naslednjih letih je izdelal vrsto manj\xc5\xa1ih in srednje velikih orgel na vzhodnem \xc5\xa0tajerskem in v zahodnem delu ogrskih \xc5\xbeupanij Zala in Vara\xc5\xbedin._NEWLINE_Zaradi \xc5\xa1tevilnih tehni\xc4\x8dnih izbolj\xc5\xa1av in zvo\xc4\x8dne uglasitve instrumentov je bilo Brandlovo podjetje dele\xc5\xbeno velikega zaupanja svojih strank. Josef Brandl je prete\xc5\xbeno izdeloval orgle romanti\xc4\x8dne dispozicije in pnevmatske trakture, znaten napredek pa mi je uspel posebno pri izdelavi prefinjenih sapnic na sto\xc5\xbece._NEWLINE_Brandl je v svoji karieri skupaj s svojimi sodelavci izdelal okoli 150 orgel. Na vsaki igralni konzoli je pri\xc4\x8dvr\xc5\xa1\xc4\x8dena emajlirana plo\xc5\xa1\xc4\x8dica z imenom podjetja in zaporedno \xc5\xa1tevilko dela (opus). Dokazano obstaja danes 149 del. Njegove najve\xc4\x8dje in najznamenitej\xc5\xa1e orgle se nahajajo v baziliki v Brestanici (1928, 39 registrov, najve\xc4\x8dje orgle), v baziliki v Mariboru (1900, 34 registrov), v stolnici v Mariboru (30 registrov) in v cerkvi sv. Bla\xc5\xbea v Dubrovniku (1937, opus 144, 30 registrov). Na Hrva\xc5\xa1kem je Brandl izdelal ve\xc4\x8d kot 50 orgel po vseh pokrajinah. Poleg \xc5\xbee omenjenih orgel dubrovni\xc5\xa1ke cerkve so pomembne \xc5\xa1e tiste v cerkvi sv. Nikolaja v Vara\xc5\xbedinu (1895, 20 registrov) in v tamkaj\xc5\xa1nji pavlinski cerkvi Matere Bo\xc5\xbeje (1933, 28 registrov) ter v cerkvi sv. Nikolaja v Cavtatu (1938, 16 registrov). Nekaj manj\xc5\xa1ih orgel (do 23 registrov) je izdelal tudi na avstrijskem \xc5\xa0tajerskem, mednje spadajo \xc5\xa0entjur v Labotski dolini (1906), Stra\xc3\x9f na \xc5\xa0tajerskem (1910), Lu\xc4\x8dane (1910), Gomilnica (1913) in Wundschuh (1914). Od ostalih de\xc5\xbeel je bil Brandl prisoten \xc5\xa1e v Sremu in v Bosni. Leta 1904 je Brandl za svoje orgle na razstavi v Neaplju prejel priznanje \xc2\xbbGran Prix\xc2\xab._NEWLINE_Zaradi zastarele mehanike oziroma pnevmatike je bila ve\xc4\x8dina njegovih orgel po drugi svetovni vojni predelana ali uni\xc4\x8dena._NEWLINE_H\xc4\x8di Nada Jevdjenijevi\xc4\x87 Brandl (1899\xe2\x80\x931999) je bila priznana violinistka.'